赵匡胤
參考文獻

↑   《續資治通鑑長編‧卷九‧太祖開寶元年》 ：「上自即位，數出微行，或過功臣之家，不可測。趙普每退朝，不敢脫衣冠。一夕大雪，普謂上不復出矣，久之，聞扣門聲異甚，極出，則上立雪中。普皇恐迎拜，上曰：『已約吾弟矣。』已而開封尹光義至，即普堂設重裀地坐，熾炭燒肉，普妻行酒，上以嫂呼之。普從容問曰：『夜久寒甚，陛下何以出？』上曰：『吾睡不能著，一榻之外，皆他人家也，故來見卿。』普曰：『陛下小天下耶？南征北伐，今其時也，願聞成算所向。』上曰：『吾欲收太原。』普嘿然良久，曰：『非臣所知也。』上問其故，普曰：『太原當西北二邊，使一舉而下，則邊患我獨當之，何不姑留以俟削平諸國。彼彈丸黑子之地，將何所逃。』上笑曰：『吾意正爾，姑試卿耳。』於是用師荊、湖，繼取西川。」
↑   《續資治通鑑長編‧卷三‧太祖建隆三年》 ：「武安節度使、兼中書令周行逢病革，召其將吏，以其子保權屬之曰：『吾起隴畝為團兵，同時十人，皆以誅死，惟衡州刺史張文表獨存，常怏怏不得行軍司馬。吾死，文表必叛，當以楊師璠討之。如不能，則嬰城勿戰，自歸朝廷可也。』師璠與行逢鄉里姻戚，事行逢為親軍指揮使，數有功，行逢委信之。行逢卒，保權領留務。……張文表聞周保權立，怒曰：『我與行逢俱起微賤，立功名，今日安能北面事小兒乎！』會保權遣兵更戍永州，路出衡陽，文表遂驅以叛，偽縞素，若將奔喪武陵者。過潭州，時行軍司馬廖簡知留後，素輕文表，不為之備。方宴飲，外白文表兵至，簡殊不介意，謂四座曰：『文表至則成禽，何足慮也。』飲啖如故。俄而文表率觽徑入府中，簡醉，不能執弓矢，但箕踞大罵，與座客十餘人皆遇害。……保權即命楊師璠悉眾禦文表，……保權又遣使求援於荊南，且來乞師。」；
 《續資治通鑑長編‧卷四‧太祖乾德元年》 ：「庚申，以山南東道節度使、兼侍中慕容延釗為湖南道行營都部署，樞密副使李處耘為都監，……以討張文表。……楊師璠之討張文表也，兵稍失利。相持既久，文表出戰，師璠大敗之，遂取潭州，執文表。……繼沖遣延嗣與其叔父掌書記保寅，奉牛酒來犒師，且覘師之所為。壬辰，師次荊門，處耘見延嗣等，待之有加，諭令翼日先還。延嗣喜，馳使報繼沖以無虞。荊門距江陵百餘里，是夕，延釗召延嗣等宴飲於其帳，處耘將輕騎數千倍道前進。繼沖初但埙保寅、延嗣之還，遽聞大軍奄至，即皇恐出迎，遇處耘於江陵北十五里。處耘揖繼沖，令待延釗，而率親兵先入，登北門。比繼沖與延釗俱還，則王師已分據衝要，布列街巷矣。繼沖大懼，即詣延釗，納牌印，遣客將王昭濟等奉表以三州，十七縣，十四萬二千三百戶來歸。」
↑   《續資治通鑑長編‧卷四‧太祖乾德元年》 ：「王師既收荊南，益發兵，日夜趨朗州。……慕容延釗遣戰棹都監武懷節等分兵趣岳州，大破賊軍於三江口，獲船七百餘艘，斬首四千餘級，遂取岳州。……三月，張從富等出軍於澧州南，與王師遇，未及交鋒，賊軍望風而潰。李處耘逐北至敖山寨，賊棄寨走，俘獲甚眾。處耘擇所俘體肥者數十人，令左右分食之，少健者悉黥其面，令先入朗州。會暮，宿寨中。遲明，慕容延釗繼至。所黥之俘得入城，悉言被擒者為王師所啗食。賊眾大懼，縱火焚州城，驅略居民，奔竄山谷。壬戌，王師入朗州，擒張從富於西山下，梟其首。賊將汪端劫周保權並家屬亡匿江南岸僧舍。李處耘遣麾下將田守奇往捕之。端棄保權走，守奇獲保權以歸。於是盡復湖南舊地，凡得州十四，監一，縣六十六，戶九萬七千三百八十八。」
↑   《續資治通鑑長編‧卷五‧太祖乾德二年》 ：「甲戌，命忠武節度使王全斌為西川行營鳳州路都部署，武信節度使、侍衛步軍都指揮使大名崔彥進副之，樞密副使王仁贍為都監；寧江節度使、侍衛馬軍都指揮使劉光義為歸州路副都部署，內客省使、樞密承旨曹彬為都監。合步騎六萬，分路進討。……蜀主聞有北師，以王昭遠為北面行營都統，左右衛聖馬步軍都指揮使趙崇韜為都監，山南節度使韓保正為招討使，洋州節度使李進為副招討使，帥兵拒戰。……劉光義等入峽路，連破松木、三會、巫山等寨，殺其將南光海等，死者五千餘人，生擒戰棹都指揮使袁德弘等千二百人，奪戰艦二百餘艘，又斬獲水軍六千餘眾。蜀寧江節度使太原高彥儔，謂副使趙崇濟、監軍武守謙曰：『北軍涉險遠來，利在速戰，當堅壁待之。』守謙曰：『寇據吾城下而不擊，又何待也？』戊辰，守謙獨領麾下千餘人以出，光義遣馬軍都指揮使陵川張廷翰等引兵與守謙等戰於劕頭鋪，守謙敗走，廷翰乘勝登其城，彥儔整眾將出鬥，而廷翰等已入其城中矣。彥儔力戰不勝，身被十餘創，左右皆散去。彥儔奔歸府第，判官羅濟勸彥儔單騎歸蜀，彥儔曰：『我昔已失秦川，今復不能守此，縱人主不殺我，我何面目見蜀人乎？』濟又勸其歸降，彥儔曰：『老幼百口，俱在成都，以一身偷生，舉族何負？今日止有死耳。』即解符印授濟曰：『君自為計。』乃反拒其戶，整衣冠，望西北再拜，登樓，縱火自焚。後數日，光義等得其骨於灰燼中，以禮葬之。……都統王昭遠、都監趙崇韜引兵來戰，三戰三敗，追奔至利州北，昭遠等遁去，渡桔柏津，焚浮梁，退保劍門。壬申晦，全斌等入利州。獲軍糧八十萬斛。」；
 《續資治通鑑長編‧卷六‧太祖乾德三年》 ：「王全斌等自利州趨劍門，次益光，……蜀人見之，棄寨而遁。延德遂至青疆，王昭遠等引兵退駐漢源坡，以其偏將守劍門，全斌等以銳兵奮擊，破之。及漢源，趙崇韜布陣，策馬先登，昭遠據胡床，不能起。崇韜戰敗，猶手斬數人，乃被執，昭遠免冑棄甲而逃。全斌等遂取劍州，殺蜀軍萬餘人。昭遠投東川，匿民倉舍下，悲嗟流涕，目盡腫，惟誦羅隱詩曰『運去英雄不自由』，俄亦為追騎所獲。……蜀主知劍門已破，太子玄箉亦奔還，惶駭不知所為，問左右：『計將安出？」有老將石奉頵者對曰：『東兵遠來，勢不能久，請聚兵堅守以敝之。』蜀主歎曰：『吾父子以豐衣美食養士四十年，一旦遇敵，不能為吾東向放一箭，今雖欲閉壁，誰肯效死者！』司空、兼武信節度使、平章事李昊勸蜀主封府庫以請降，蜀主從之，因命昊草表。己卯，遣通奏使、宣徽北院使太原伊審徵奉降表詣軍前。……初，詔發蜀兵赴闕，並優給裝錢，王全斌等擅減其數，仍縱部曲侵撓之，蜀兵憤怨思亂。兩路隨軍使臣，亡慮百數，全斌及王仁贍、崔彥進等共護恤之，不令部送，但分委諸州牙校。蜀兵至緜州，果劫屬縣以叛。會文州刺史全師雄挈其族趨京師，過挠州，師雄嘗為蜀將，有威惠，恐叛兵脅之，乃棄其家自匿。後數日，叛兵搜得之江曲民舍，遂推以為帥，眾十餘萬，號興國軍。全斌遣馬軍都監朱光緒將七百騎往招撫之，光緒盡滅師雄之族，納其愛女及納其愛女及橐裝。師雄怒裝。師雄怒，不復有歸志，……師雄去，攻彭州。刺史王繼濤、都監李德榮拒之，都監戰死，繼濤身被八創，單騎走成都。師雄入據彭州，成都十縣，皆起兵應師雄。……自是邛、蜀、眉、陵、簡、雅、嘉、東川、果、遂、渝、合、資、昌、普、戎、榮十七州並隨師雄為亂，郵傳不通者月餘，全斌等懼。」
↑   《續資治通鑑長編‧卷九‧太祖開寶元年》 ：「孝和帝殂，繼恩遣使告終稱嗣於契丹，契丹許之，然後即位。……丙寅，命客省使盧懷忠等二十二人領兵屯潞州，將有事於北漢也。戊辰，以昭義節度使、同平章事李繼勳為河東行營前軍都部署，侍衛步軍都指揮使党進副之，宣徽南院使曹彬為都監；棣州防禦使何繼筠為先鋒部署，懷州防禦使康延沼為都監；建雄節度使趙贊為汾州路部署，絳州防禦使司超副之，隰州刺史李謙溥為都監。……北漢主繼恩怨郭無為初與其父言不助己，且惡其專政，欲逐之而未果，是月，加無為守司空，外示優禮，內實簄遠之也。繼恩服衰裳視事，寢處皆居勤政閤，其左右親信悉留太原府廨，或請召入令翊衛，繼恩弗聽。於是，文武百官皆進秩，繼恩置酒宴諸大臣及宗子，飲罷臥閤中。供奉官侯霸榮率十餘人挺刃入閤，反扃其戶，繼恩驚起，繞書堂屏風環走，霸榮以刃揕其胸，殺之。無為遣兵以梯登屋入，殺霸榮并其黨，迎立繼恩弟太原尹繼元。繼恩立纔六十餘日。……繼元始立，王師已入其境，乃急遣使上表契丹，且請兵為援，領軍扼團柏谷，又遣侍衛都虞候劉繼業、馮進珂以將作監馬峰為樞密使，監其軍。……馬峰至洞過河，與李繼勳等遇，何繼筠以先鋒擊破之，斬首二千餘級，獲馬五百疋，擒其將張環、石斌，遂奪汾河橋，薄太原城下，焚延夏門。……十一月……是月，契丹以兵來援北漢，李繼勳等皆引歸，北漢因入侵，大掠晉、絳二州之境。」
↑   《續資治通鑑長編‧卷十‧太祖開寶二年》 ：「乙卯，命宣徽南院使曹彬、侍衛步軍都指揮使党進等，各領兵先赴太原。戊午，詔親征。……甲子，車駕發京師。……乙亥，次潞州，以霖雨駐蹕。北漢侍衛都虞候劉繼業、馮進珂屯於團柏谷，遣牙隊指揮使陳廷山領數百騎來偵邏。會李繼勳等前軍至，廷山即以所部降。繼業、進珂知眾寡不敵，亦領兵奔還晉陽，北漢主怒，罷其兵柄。繼勳等遂圍城。……壬辰，發潞州。……戊戌，次太原。庚子，觀兵於城南，始命築長連城。……乙巳，幸城東南，始命築長堤壅汾水。……丙午，決晉祠水灌城。……閏五月戊申，水自延夏門甕城入，穿外城兩重注城中，城中大驚擾。上幸長堤觀焉。水口漸闊，北漢人緣城設障，為王師所射，障不得施。俄有積草自城中飄出，直抵水口而止，王師弩矢不能徹，北漢人因得施功，水口遂塞。……時大軍頓甘草地中，會暑雨，多破腹病，而契丹亦復遣兵來援。壬子，太常博士李光贊上言曰：『陛下應天順人，體元御極，戰無不勝，謀無不臧，四方恃險之邦，僭竊帝王之號者，昔與中國為鄰，今與陛下為臣矣。蕞爾晉陽，豈須親討！重勞飛輓，取怨黔黎，得之未足為多，失之未足為辱。國家貴靜，天道惡盈。所慮向來恃險之邦，聞是役也，竭府庫之財，盡生民之力，中心踴躍，各有窺覦。傳曰：「鄰之厚，君之薄也。」豈若回鑾復都，屯兵上黨，使夏取其麥，秋取其禾，既寬力役之征，便是蕩平之策，惟陛下裁之。況時屬炎蒸，候當暑雨，儻或河津泛濫，道路阻難，輦運稽遲，恐勞宸慮。』上覽奏，甚喜，復以問宰相趙普，普亦以為然，因使普召光贊慰撫之。癸丑，移幸城東罕山之南，始議班師也。……壬戌，車駕發太原。」
↑   《續資治通鑑長編‧卷十一‧太祖開寶三年》 ：「九月己亥朔，以潭州防禦使潘美為賀州道行營兵馬都部署，朗州團練使鄴人尹崇珂副之，道州刺史王繼勳為行營馬軍都監。仍遣使發諸州兵赴賀州城下。……戊午，王師聞彥柔至，退二十里，潛以奇兵伏南鄉岸。彥柔夜泊南鄉，艤舟岸側，遲明，挾彈登岸，踞胡床指揮，而伏兵卒起，彥柔眾大亂，死者十七八。擒彥柔，斬之，梟其首以示城中，城中人猶堅守弗下。隨軍轉運使王明言於潘美曰：『當急擊之，恐援兵再至，則為所乘，我師老矣。』諸將頗猶豫，明乃躬擐甲冑，率所部護送輜重卒百餘人，丁夫數千，畚鍤皆作，堙其塹，直抵城門。城中人大懼，遂開門以納王師。……王師長驅至韶州，都統李承渥領兵十餘萬，陣於蓮華峰山下。南漢人教象為陣，每象載十數人，皆執兵仗，凡戰必置陣前，以壯軍威。王師集勁弩射之，象奔踶，乘者皆墜，反踐承渥軍，軍遂大敗，承渥以身免。遂取韶州，擒其刺史辛延渥及諫議大夫鄒文遠。延渥間道遣使勸南漢主迎降，六軍觀軍容使李托堅沮其議，國中震恐。」
 《續資治通鑑長編‧卷十二‧太祖開寶四年》 ：「春正月，王師克英、雄二州。……是月，王師次瀧頭，南漢主遣使請和，且求緩師。瀧頭山水險惡，潘美等疑有伏兵，乃挾其使而速度諸險。甲子，至柵口。乙丑，至馬徑，……南漢主取船十餘艘，載金寶、妃嬪欲入海，未及發，宦官樂範與衛兵千餘盜其船以走。南漢主懼，乃遣右僕射蕭漼、中書舍人卓惟休奉表詣軍門乞降，潘美即令部送赴闕，漼等既入不反，南漢主益懼，復令崇岳戒嚴。……庚午，廷曉乃領前鋒據水而陣，令崇岳殿後，禦其奔衝。既而王師濟水，廷曉力戰不勝，遂死之，崇岳奔還其柵。潘美謂王明曰：『彼編竹木為柵，若篝火焚之，必擾亂。因其擾亂夾擊之，此萬全策也。』遂分遣丁夫，人持二炬，間道造其柵。會暮夜，萬炬俱發，天大風，煙埃坌起，南漢軍大敗。崇岳死於亂兵，保興逃歸。龔澄樞、李托與內侍中薛崇譽等謀曰：『北軍之來，利吾國中珍寶爾。今盡焚之，使得空城，必不能久駐，當自還也。』乃縱火焚府庫、宮殿，一夕皆盡。辛未，王師至白田，南漢主素服出降，潘美承制釋之，遂入廣州，俘其宗室、官屬九十七人，與南漢主皆縻於龍德宮。……美以露布告捷，己丑，至京師。庚寅，眾臣稱賀，遂賜宴。凡得州六十，縣二百十四，戶十七萬二百六十三。」
↑   《續資治通鑑長編‧卷十五‧太祖開寶七年》 ：「九月癸亥，命潁州團練使曹翰領兵先赴荊南。丙寅，復命宣徽南院使曹彬、侍衛馬軍都虞候洛陽李漢瓊、判四方館事田欽祚同領兵繼之。……是日，又命山南東道節度使潘美、侍衛步軍都虞候清池劉遇、東上閤門使梁迥等同領兵赴荊南。……壬辰，曹彬等發荊南，赴金陵。丁酉，以吳越王俶為昇州東南面行營招撫制置使，仍賜戰馬二百匹，遣客省使丁德裕以禁兵步騎千人為俶前鋒，且監其軍。……初，王師直趨池州，緣江屯戍皆謂每歲朝廷所遣巡兵，但閉壁自守，遣使奉牛酒來犒師。尋覺異于他日，池州守將戈彥遂棄城走。閏十月己酉，曹彬等入池州。先是，上遣八作使郝守濬率丁匠自荊南以大艦載巨竹嶎，並下朗州所造黃黑龍船，于采石磯跨江為浮梁。或謂江闊水深，古未有浮梁而濟者，乃先試于石牌口。既成，命前汝州防禦使靈邱陸萬友往守之。丁巳，曹彬等及江南兵戰于銅陵，敗之，獲戰艦二百餘艘，生擒八百餘人。……壬戌，曹彬等至當塗，雄遠軍判官婺源魏羽以城降。雄遠，即當塗也，江南置軍于其縣。王師先拔蕪湖，又克當塗，遂屯采石磯。……詔移石牌鎮浮梁于采石磯，繫纜三日而成，不差尺寸，王師過之，如履平地。十二月，金陵始戒嚴，下令去開寶之號，……」；
 《續資治通鑑長編‧卷十六‧太祖開寶八年》 ：「道士周惟簡者，鄱陽人，隱居洪州西山。國主召之，館於紫極宮，常以冠褐侍講周易，累官至虞部郎中致仕。於是，張洎薦惟簡有遠略，可以談笑弭兵鋒。復召為給事中，與修文館學士承旨徐鉉同使京師。時國主屢督朱令赟舉湖口兵來援，謂鉉曰：『汝既行，即當止上江援兵，勿令東下。』鉉曰：『臣此行，未必能排難解紛，城中所恃者援兵耳，奈何止之！』國主曰：『方求和好而復召兵，自相矛盾，於汝豈不危乎？』鉉曰：『要以社稷為計，置臣度外耳。』國主泣下，即拜左僕射、參知左右內史事，鉉固辭。國主又以惟簡雅素高尚，不近榮利，親寫十數紙，題為奏目，令惟簡乘間求哀，欲謝政養病。冬十月己亥朔，曹彬等遣使送鉉及惟簡赴闕。鉉居江南，以名臣自負，其來也，將以口舌馳說存其國。其日夜計謀思慮，言語應對之際詳矣。於是大臣亦先白上，言鉉博學有才辨，宜有以待之。上笑曰：『第去，非爾所知也。』既而鉉朝于廷，仰而言曰：『李煜無罪，陛下師出無名。』上徐召之升殿，使畢其說。鉉曰：『李煜以小事大，如子事父，未有過失，奈何見伐？』其說累數百，上曰：『爾謂父子者為兩家可乎？』鉉不能對。惟簡尋以奏目進，上覽之，謂曰：『爾主所言，我一不曉也。』上雖不為緩兵，然所以待鉉等皆如未舉兵時。壬寅，鉉等辭歸江南。……徐鉉及周惟簡還江南，未幾，國主復遣入奏，辛未，對於便殿。鉉言李煜事大之禮甚恭，徒以被病，未任朝謁，非敢拒詔也，乞緩兵以全一邦之命。其言甚切至，上與反覆數四，鉉聲氣愈厲。上怒，因按劍謂鉉曰：『不須多言，江南亦有何罪，但天下一家，臥榻之側，豈容他人鼾睡乎！』鉉惶恐而退。……乙未，城陷。……彬整軍成列，至于宮城，國主乃奉表納降，與其群臣迎拜於門。……十二月己亥朔，江南捷書至，凡得州十九，軍三，縣一百有八，戶六十五萬五千六十有五。」
↑   《宋史‧本紀第三‧太祖本紀三》 ：「癸丑夕，帝崩於萬歲殿，年五十，殯於殿西階，諡曰英武聖文神德皇帝，廟號太祖。太平興國二年四月乙卯，葬永昌陵。大中祥符元年，加上尊諡曰啟運立極英武睿文神德聖功至明大孝皇帝。」
↑  「一紀」：十二年，有一說為三十年。
↑   《續湘山野錄》 ：「祖、宗潛耀日，嘗與一道士游於關河，無定姓名，自曰混沌，或又曰真無。每有乏則探囊金，愈探愈出。三人者每劇飲爛醉。生善歌《步虛》為戲，能引其喉於杳冥間作清微之聲，時或一二句，隨天風飄下，惟祖、宗聞之，曰：『金猴虎頭四，真龍得真位。』至醒詰之，則曰：『醉夢語豈足憑耶？』至膺圖受禪之日，乃庚申正月初四也。自御極不再見，下詔草澤遍訪之，或見於轘轅道中，或嵩、洛間。後十六載，乃開寶乙亥歲也，上巳祓禊，駕幸西沼，生醉坐於岸木陰下，笑揖太祖曰：『別來喜安。』上大喜，亟遣中人密引至後掖，恐其遁，急回蹕與見之，一如平時，抵掌浩飲。上謂生曰：『我久欲見汝決克一事，無他，我壽還得幾多在？』生曰：『但今年十月廿日夜晴，則可延一紀；不爾，則當速措置。』上酷留之，俾泊後苑。苑吏或見宿於木末鳥巢中，止數日不見。帝切切記其語。至所期之夕，上禦太清閣四望氣。是夕果晴，星斗明燦，上心方喜。俄而陰霾四起，天氣陡變，雪雹驟降，移仗下閣。急傳宮鑰開端門，召開封王，即太宗也。延入大寢，酌酒對飲。宦官、宮妾悉屏之，但遙見燭影下，太宗時或避席，有不可勝之狀。飲訖，禁漏三鼓，殿雪已數寸，帝引柱斧戳雪，顧太宗曰：『好做，好做！』遂解帶就寢，鼻息如雷霆。是夕，太宗留宿禁內，將五鼓，周廬者寂無所聞，帝已崩矣。太宗受遺詔於柩前即位。」
↑  「官家」：宋朝宮廷對皇帝的稱呼。
↑   《涑水記聞‧卷一》 ：「太祖初晏駕，時已四鼓，孝章宋后使內侍都知王繼隆（誤，應為王繼恩）召秦王德芳，繼隆以太祖傳位晉王之志素定，乃不詣德芳，而以親事一人徑趨開封府召晉王。見醫官賈德玄（誤，應為程德玄）先坐於府門，問其故，德玄曰：『去夜二鼓，有呼我門者，曰『晉王召』，出視則無人，如是者三。吾恐晉王有疾，故來。』繼隆異之，乃告以故，叩門，與之俱入見王，且召之。王大驚，猶豫不敢行，曰：『吾當與家人議之。』入久不出，繼隆趣之，曰：『事久將為他人有矣。』遂與王雪中步行至宮門，呼而入。繼隆使王且止其直廬，曰：『王且待於此，繼隆當先入言之。』德玄曰：『便應直前，何待之有？』遂與俱進。至寢殿，宋聞繼隆至，問曰：『德芳來邪？』繼隆曰：『晉王至矣。』見王，愕然，遽呼『官家』，曰：『吾母子之命，皆托官家。』王泣曰：『共保富貴，無憂也。』」
↑   《續資治通鑑長編‧卷十七‧太祖開寶九年》 ：「上不豫，驛召守真至闕下。壬子，命內侍王繼恩就建隆觀設黃籙醮，令守真降神，神言：『天上宮闕已成，玉鎖開，晉王有仁心。』言訖不復降。上聞其言，即夜召晉王，屬以後事。左右皆不得聞，但遙見燭影下晉王時或離席，若有所遜避之狀，既而上引柱斧戳地，大聲謂晉王曰：『好為之。』癸丑，上崩于萬歲殿。」
↑   《續資治通鑑長編‧卷十七‧太祖開寶九年》 ：「蔡惇直筆云：太祖召陳摶入朝，宣問壽數，對以丙子歲十月二十日夜或見雪，當辦行計，若晴霽須展一紀。至期前夕，上不寢。初，夜遣宮人出視，回奏星象明燦。交更，再令出視，乃奏天陰，繼言雪下，遂出禁鑰，遣中使召太宗入對，命置酒，付宸翰屬以繼位，夜分乃退。上就寢，侍寢者聞鼻息聲異，急視之，已崩。太宗於是入繼。按惇所載，與文瑩略同，但即以道士者為陳摶耳。」
↑   《宋史‧列傳第二百二十‧馬韶傳》 ：「九年冬十月十九日，既夕，韶忽造德玄，德玄恐甚，詰其所以來，韶曰：『明日乃晉王利見之辰，韶故以相告。』德玄惶駭，止韶一室，遽入白太宗。太宗命德玄以人防守之，將聞於太祖。及詰旦，太宗入謁，果受遺踐阼。韶以赦獲免。」；
 《涑水記聞‧卷一》 ：「太祖初晏駕，時已四鼓，孝章宋使內侍都知王繼隆（誤，應為王繼恩）召秦王德芳，……見醫官賈德玄（誤，應為程德玄）先坐於府門，問其故，德玄曰：『去夜二鼓，有呼我門者，曰『晉王召』，出視則無人，如是者三。吾恐晉王有疾，故來。』繼隆異之，乃告以故，叩門，與之俱入見王，且召之。」
↑   《燼餘錄》 ：「太宗盛稱花蕊夫人，蜀主薨，乃入太祖宮，有盛寵。太祖寢疾，中夜太宗呼之不應，乘間挑費氏，太祖覺，遽以玉斧斫地。皇后、太子至，太祖氣屬縷，太宗遽歸邸。翌夕，太祖崩。」，南宋徐大焯撰；

 〈對宋太宗承位之剖析〉 ，盧荷生撰，1970年；

 〈宋太宗與宋初兩次篡位〉 ，劉子健撰，1988年；

竺沙雅章著、林傑斌譯， 《趙匡胤傳》 ，國際文化事業有限公司，1989年6月；

蔡東藩著， 《人文帝國－宋史演義‧上》 ，商兆文化股份有限公司，2006年5月。ISBN 957-0381-44-2；

吳蔚著， 《宋史疑雲》 ，知本家文化事業有限公司出版，2008年1月。ISBN 9789867315656；

羅杰著， 《歷史罪︰不忍細讀的史案真相》 ，遼寧教育出版社，2009年4月。ISBN 9787538282344；

游彪著， 《正說宋朝十八帝》 ，聯經出版事業股份有限公司，2009年6月。ISBN 978-957-08-2944-0；

百家論壇編輯部著， 《歷史不忍細讀‧貳》 ，大都會文化事業股份有限公司，2010年12月。ISBN 978-986-6234-08-8；

王立群著， 《王立群讀〈宋史〉之宋太祖‧下部》 ，城邦文化事業股份有限公司，2013年9月。ISBN 986-173-973-1